Eiger
Dr Eiger isch e  hooche Bärg in de Bärner Alpe. Er isch grad e chli nördlig vor em Hauptkamm vo de Bärner Alpe und stoot vollständig uf em Territorium vom Schwizer Kanton Bärn. Zämme mit em Mönch und dr Jungfrau dominiert dr Eiger d Landschaft vom zentrale Bärner Oberland. D Nordwestsite vo dene drei Gipfel, wo öbbe 3000 Meter vom Daal us ufstigt, isch äins vo de bekanntiste „Dreigstirn“ vo de Alpe. D Nordwand vom Eiger fasziniert d Bärgstiiger und au d Alpin-Läie. Die Wand vom Eiger isch uf dr ganze Wält bekannt, wil sich immer wider Dramene abgschbiilt häi, wo Bärgstiiger brobiert häi, dört uufezchlättere. Hüte ziet d Jungfraubahn mit iirem Dunell dur e Eigerfelse Turiste aa.

Bestiigig 
D Erstbestiigig vom Eigergipfel isch de Grindelwalder Bärgfüerer Christian Almer und Peter Bohren gmeinsam mit irem irische Gast Charles Barrington glunge. Si sind am 11. August 1858 vo de Wengernalp über d Westflanke ufgstige. 1864 isch d Lucy Walker as ersti Frau uf em Gipfel gstande. Am 14. Juli 1871 isch de Christian Almer zäme mit witere Bärgfüerer wider uf de Gipfel gstige, dermol über de Südwestgrat. D Erstbestiigig über de Südgrat isch am 31. Juli 1876 em Brit George E. Foster, zäme mit de Bärgfüerer Hans Baumann und Ulrich Rubi glunge.

D Nordwand vom Eiger, wo öpe 1'650 Meter höch isch und als schwirig zum durchlättere gilt, wir au als «Mordwand» bezeichnet. Si isch vom 21. bis 24. Juli 1938 dur de Anderl Heckmair, de Ludwig Vörg, de Heinrich Harrer und em Fritz Kasparek erchlätteret worde. 1950 isch d Nordwand zum erste Mal vo de Östriicher Leo Forstlechner und Erich Waschak a eim einzige Tag, i 18 Stund, durtige worde. Em Schwizer Michel Darbellay isch 1963 di ersti Bestiigig im Alleingang vo de Wand glunge, und zwor uf de Heckmair-Route. Es Johr druf isch mit de Münchneri Daisy Voog di ersti Frau dur d Nordwand gstige. Im Februar 2008 hät de Ueli Steck d Wand i de Rekordzit vo 2 Stund und 47 Minute durchlätteret. Ebefalls sit em Februar 2008 halted de Daniel Arnold und de Stephan Ruoss de Rekord für Seilschafte und zwor mit 6 Stund und 10 Minute.

Lidderatuur 
 Daniel Anker (Hrsg.): Eiger – Die vertikale Arena. 4. überarb. Uflaag. AS Verlag, Züri 2008, ISBN 978-3-905111-51-4.
 Heinrich Harrer: Die weisse Spinne. Das große Buch vom Eiger. 5. Uflaag. Ullstein Verlag, Berlin 2006, ISBN 3-548-36229-X.
 Rainer Rettner: Eiger – Triumphe und Tragödien 1932-1938.  AS Verlag, Züri 2008, ISBN 978-3-909111-49-7.

Filmographii 
 Grat zum Himmel. Otto Ritter, 1948: Dokumentarfilm über e Bestiigig vom Mittellegigroot
 Im Auftrag des Drachen, (Originalditel: The Eiger Sanction). Clint Eastwood, 1975: Schbiilfilm
 Die Alpen (Originaltitel: The Alps). Michael Gambon, 2007: IMAX-Film über d Schwizer Alpe
 Nordwand. Philipp Stölzl, 2008: Schbiilfilm über e Bestiigigsversuech 1936 mit em Benno Fürmann.

Weblingg 

 Eiger-Chronik vom Marco Bomio

Fuessnoote 

Berg (Schwiiz)
Alpe
Geografii vom Kanton Bärn